Kanta-Hämeen käräjäoikeus on tuominnut irakilaisen 23-vuotiaan miehen yhden vuoden ja yhden kuukauden ehdolliseen vankeusrangaistukseen sotarikoksesta. Mies poseerasi Facebook-kuvassa kuolleen vihollissotilaan pään kanssa.

Irakilaismiehen levittämien kuvien katsottiin loukanneen kuolleen sotilaan kunniaa ja halventaneen häntä. Teko on vastoin Suomen rikoslakia ja Kansainvälisen rikostuomioistuimen Rooman perussäännön 8 artiklaa.

Tuomio on linjassa Pirkanmaan käräjäoikeuden perjantaisen päätöksen kanssa. Pirkanmaan käräjäoikeus tuomitsi toisen irakilaisen miehen vuoden ja neljän kuukauden ehdolliseen vankeusrangaistukseen samantyyppisten kuvien levittämisestä.

Puolustus: moraalisesti kyseenalaista, mutta ei sotarikos

Irakilaismiehen puolustusasianajaja Mika Miesmäki arvioi irakilaismiehen tekoa moraalisesti kyseenalaisena. Asiaa ei kuitenkaan voi Miesmäen mukaan irrottaa miehen kulttuuritaustasta, jossa sota on ollut alati läsnä.

Kuvien laittaminen Facebookiin oli Miesmäen mukaan joka tapauksessa korkeintaan sotarikoksen lievä muoto, jossa suomalaisella oikeudella ei ole tuomiovaltaa. Näin ollen hän vaati irakilaisen vapauttamista.

Irakilaismies kertoi jo poliisin kuulusteluissa, että Facebook-kuvassa näkynyt pää kuului itsemurhapommittajalle, joka oli räjäyttänyt itsensä. Hän kertoi siirtäneensä pään kuvauspaikalle, koska pään löytöpaikalla oli koiria. Kuvan otti hänen ystävänsä. Hän kertoi laittaneensa kuvan Facebookiin, koska irakilaiset ovat tyytyväisiä, että isisläisiä tapetaan. Hänen mukaansa teko ei ole Irakissa rikos.

Päätös ei ole lainvoimainen.